Turvapaikanhakijoiden Sallan raja-asemalle hylkäämät autot etsivät uusia omistajia. Lada-harrastajat ovat huutokaupasta innoissaan.

Itäautojen tullihuutokauppa on jo etukäteen herättänyt paljon kiinnostusta autoharrastajien keskuudessa ja kansainvälisessä mediassa.

Huutokauppalistassa on paljon Ladoja. Itäautoasiantuntijan mukaan erityisesti Volga-merkkiset autot kiinnostavat keräilijöitä.

Osa autoista on arvokkaita varaosiksi purettuina.

Huutokauppalistassa on kaiken kaikkiaan 128 autoa. Enemmistö kaupattavista kaaroista on Ladoja, mutta mukana on myös esimerkiksi Volgia ja länsiautoja. ASKO VIITANEN/SALLAN KUNTA

Lada TULLI

Volga TULLI

Tulli huutokauppaa ensi perjantaina ja lauantaina Sallassa Sallan raja-asemalle turvapaikanhakijoiden viime talvena hylkäämät tai valtiolle luovuttamat autot. Huutokauppalistassa on kaiken kaikkiaan 128 autoa. Enemmistö kaupattavista kaaroista on Ladoja, mutta mukana on myös esimerkiksi Volgia ja länsiautoja.

Iltalehti pyysi asiantuntijoita kommentoimaan huutokauppalistaa ja selvittämään, olisiko joukossa arvokkaita menopelejä.

– Jos on museoautoista kiinnostunut, niin tästä listasta ei sellaisia kiinnostavia löydy. Nämä ovat nuorempaa ikäluokkaa, sanoo Lapin Mobilistien puheenjohtaja Arto Kuukasjärvi.

Museoauton kriteerit täyttääkseen on ajokin oltava vähintään 30 vuotta vanha.

– Käytön jäljet näkyvät autoissa ja ruostevaurioita on myös. Jos näitä autoja haluaa Suomen liikenteeseen, niin aikamoinen työmaa on edessä, Kuukasjärvi laskeskelee.

Autokaupoilla eivät kuitenkaan aina järkiargumentit ratkaise.

– Jos jokin myytävistä autoista puhuttelee autokeräilijää henkilökohtaisesti, saattaa ostaja maksaa huomattavasti enemmän. Minun käsitykseni mukaan kattauksessa ei kuitenkaan ole mitään keräilyharvinaisuuksia, Kuukasjärvi summaa.

Erikoisuus kiinnostaa

Autojen alkuperä on osittain hämärän peitossa, eikä tulli vastaa autojen mittarilukeman, mahdollisesti ilmoitetun vuosimallin tai muidenkaan tietojen oikeellisuudesta.

– Osa autoista on erittäin huonokuntoisia ja väärin säilytettynä ne ovat ympäristöriski, tulli muistuttaa tiedotteessaan.

Huonokuntoisuus ei kuitenkaan ole keräilijälle este, vaan korkeintaan hidaste.

– Kyllä ne menee kaupaksi ihan kaikki, arvioi Lada-asiantuntija ja Idän ihmeet -itäautotapahtuman järjestäjä Mika Suomalainen.

Hän kertoo, että Pirkanmaalta Sallaan on lähtemässä tila-autollinen Lada-harrastajia viikon ”toivioreissulle”.

– Tarkoitus on, että joka joka ukko tulee sieltä autolla takaisin. Yksi ajaa tila-autoa ja muut tulevat letkana perässä. He yrittävät huutokaupan jälkeen maanantaina saada katsastuskonttorilta siirtoluvat autoille, Suomalainen kertoo.

Hän uskoo erityisesti isojen ja hyväkuntoisten Volga-merkkisten autojen sekä 2105- ja 2106-sarjan Ladojen kiinnostavan ostajia.

– Siellä on sellaista ajoneuvokantaa mitä Suomessa ei ole ja niitä saatetaan ostaa ihan vain erikoisuuden takia. Keräilijät ostavat myös sellaisia autoja, joita ei saa kilpiin tänne, Suomalainen sanoo.

Hän näkee myytävissä autoissa potentiaalia myös varaosiksi purettuina.

– Joku saattaa ostaa 2110-sarjan Ladaa tekniikan takia. Jos sellaisen auton saa vaikka viidelläkympillä, niin se kyllä kannattaa, sillä pelkästään vaihdelaatikon arvo ylittää myyntihinnan monin kerroin.

”Joitakin satasia”

Suomalainen uskoo, että kovimmillaan kaupattavien itäautojen hinnat nousevat joihinkin satoihin euroihin.

– Taksi-Volga on näyttävä ja iso auto ja sen hinta saattaa nousta useisiin satoihin euroihin. Osassa autoista on alumiinivanteet, joiden arvo on noin sata euroa.

Paljon on myös kiinni osallistujien määrästä ja yleisestä ilmapiiristä.

– Jos päästään kunnon huutokauppatunnelmaan, niin ne hullut huutavat näistä enemmän kuin ehjästä autosta, Suomalainen naureskelee.

Huutokauppahintaan lisätään vielä arvonlisävero, joka on 24 prosenttia. Huutokaupasta ostettua ajoneuvoa ei saa käyttää liikenteessä eikä merkitä rekisteriin ennen kuin ajoneuvosta määrättävä autovero on suoritettu. Ostajien on siis varauduttava kuljettamaan autonsa pois huutokaupan jälkeen.

Myymättä jääneet ajoneuvot jäävät valtiolle ja ne hävitetään tullivalvonnassa.